TACLOBAN CITY, Leyte, Nobyembre 5 (PIA) – An Bureau of Fisheries and Aquatic Resources en nananawagan han publiko nga diri magpinandakop ngan magpinangaon hin mga babaye nga masag, lugod buhian eni hera para padayon nga magbinunay para magdamo.
Eni nga paghangyon en gindumara ni BFAR National Director Asis Perez dida han pakighuro-himangraw han mga peryodista han rehiyon sakay han MV-DA BFAR research vessel nga may kalabutan han implementasyon han National Payao Program para han Samar Seas.
“An dumakun-on na nga babaye nga masag nga ada na ha iya reproductive cycle en makakapagawas hin maabot tres milyones nga mge crablets nga makakapagawas liwat hin sobra milyones pa kun eni era en mandagko na,” sering ni Director Perez.
Eni en gintawag nga ‘Huwag Kainin Ang Babae’ nga kampanya, usa han kanan Ahensya damo nga mga programa nga an panuyo amo an pagpabalik han anay nagsasarang nga mga gintitikangan han mga pangisda, pasabot ni Perez.
Impormasyon nga natikang ha Bureau of Agricultural Statistics (BAS) en nagpapakita hin gutiay nga pag-ubos han produksyon han mga masag (Syclla serrat) ha bahin han kadamo tikang han last three quarters nga narehistro ha 6,357.08 MT (4th Q 2012), 3,839.69 MT (1st Q 2013) ngan 3,462.60 MT (2nd Q 2013) ha magkasunodsunod.
An mga numero en hitaas la gihapon kun ikukumpara han nakalabay nga mga tuig, sering ni Director Perez, pero eni en nagduso han BFAR pag-aghat han mga kunsumidor nga lugod pumalit hin mga lalaki nga masag kun diin an unod hini en mas marasa ngan mas himubo an natirok nga tambok kun ikukumpara han era katugbang nga mga babaye.
An mga kunsomidor en diri kinahanglan mabaraka nga bangin makadakop han sayop nga masag, dugang han bureau director, mahitungod nga makikilal-an eni kun lalaki o babaye pinaagi han era “apron” o tahob ha era underbelly. An mga lalaki en may harohaligot, magtaro-tais nga mga tahob samtang an mga dumakun-on nga babaye en may mas hiro-hilapad, ngan mas lidong nga mga aprons.
Dugang pa hini, ginpapapagbantay gihapon ni Director Perez an mga mamaralit hin masag nga diri pumalit han gintatawag han mga lokal nga mamaraligya nga “gay” o “bakla” kun diin an mga tahob hini en kaudgan harohaligot kuntra han dumakun-on na nga babaye pero darodako han kanan mga lalaki.
Eni hera, ha kamatuoram, en mga bata pa nga mga babaye nga masag, sering ni Director Perez, salit eni hera en nahiuupod pa dida han kampanya. (Trans. by MAA/PIA8)
war_Latn war_Latn war_Latn war_Latn war_Latn war_Latn war_Latn war_Latn war_Latn